Lojaliteit krap in Allister se slaaiAllister Coetzee (Twitter) Allister Coetzee se lojaliteit en vertroue in sy spelers se vermoë het hom op die ou end baie duur te staan gekom. Ja, dis baie belangrik vir ŉ afrigter om bestendig met sy spankeuses te wees, om só sy spelers se selfvertroue op te bou, om hulle in sy visie en spelpatroon te laat glo, en om hul vaardighede te verbeter en vordering te maak. Kitch Christie was baie lojaal teenoor sy spelers, só ook Jake White en Heyneke Meyer. Hulle het die vrugte gepluk, Christie en White se spanne het Wêreldbekertoernooie gewen en Meyer se span is in die halfeindstryd van die WB-toernooi in 2015 naelskraap met 20-18 deur die All Blacks geklop. Coetzee het vroeër vanjaar gesê dit is nie baie maklik om in die span te kom nie, maar veel moeiliker om daaruit te kom. Dink maar aan Andries Coetzee, Raymond Rhule, Courtnall Skosan, Damian de Allende, Jesse Kriel, Ross Cronjé… en so kan ons aangaan. Ja, Rhule, Skosan en De Allende is wel uit die span gelaat, maar hoeveel kanse het hulle gekry? Toe Rhule sy plek ná sy soveelste vrot vertoning in die Rugbykampioenskap verloor het (hy het in sewe opeenvolgende toetse gespeel), moes hy homself eers weer op provinsiale vlak gaan bewys het. Ja, hy kon ŉ kontrak onderteken om Kaap toe te gaan, maar hy kon tog aan die Cheetahs of Kings geleen word, om sy selfvertroue terug te kry, om te leer hoe om te verdedig, en om sy ander vaardighede op te skerp. Maar toe gaan hy vir vyf weke lank saam met die Springboktoerspan om duiksakke vas te hou sonder om speelkans te kry. De Allende is een van daardie spelers oor wie die ondersteuners, en ook oud-Bokke en ander kenners, sooibrand gekry het. Maar deur met hom vol te hou en hom aan te hou kies (al was dit ses keer in sy 14 toetse in die Rugbykampioenskappe op die plaasvervangersbank) het Coetzee homself geen guns bewys nie. Hoe lank het dit vir Coetzee geneem om Francois Venter nader te trek? En wat van Rohan Janse van Rensburg wat tuis gebly het? Coetzee (Andries) het sy buiging in Junie vanjaar in die eerste toets teen Frankryk gemaak en het in al 13 toetse vanjaar gespeel. Hy was baie gewillig met ŉ stewige linkervoet, maar hoeveel vordering het hy gemaak? Ons sit langs die kantlyn. Dis baie maklik om ná die tyd te kritiseer, maar as jou span darem van derde af sesde toe op die wêreldranglys afskuif en teen Italië, Argentinië, Wallis (twee keer) en Ierland (twee keer) verloor, is dit jou reg om vrae te vra. Veral as jy onder meer met 57-0 deur die All Blacks en 38-3 deur die Iere vermorsel is.